**Ministru kabineta noteikumu projekta „Grozījumi Ministru kabineta 2004. gada 22. aprīļa noteikumos Nr. 380 „Vides prasības mehānisko transportlīdzekļu remontdarbnīcu izveidei un darbībai”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Atbilstoši Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktam sākotnējās ietekmes novērtējuma ziņojuma (anotācijas) kopsavilkums nav aizpildāms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2004. gada 22. aprīļa noteikumos Nr. 380 „Vides prasības mehānisko transportlīdzekļu remontdarbnīcu izveidei un darbībai”” (turpmāk – noteikumu projekts) izstrādāts, lai pilnveidotu un aktualizētu normatīvo regulējumu atbilstoši likuma “Par piesārņojumu” [24.2panta](https://likumi.lv/ta/id/6075-par-piesarnojumu#p24.2) otrajā daļā noteiktajam deleģējumam, un noteiktu vides prasību normas, kas attieksies uz visa veida automazgātavām, tai skaitā arī pašapkalpošanās automazgātavām. |
| 2. | Pašreizējā situācija un problēmas, kuru risināšanai tiesību aktu projekts izstrādāts, tiesiskā regulējuma mērķis un būtība | Ministru kabineta 2004. gada 22. aprīļa noteikumu Nr. 380 „Vides prasības mehānisko transportlīdzekļu remontdarbnīcu izveidei un darbībai” (turpmāk – MK noteikumi Nr. 380) izstrādes gaitā netika paredzēts, ka automašīnu mazgāšana varētu tikt izdalīta kā atsevišķa veida pakalpojums, ko iespējams veikt pašapkalpošanās automazgātavās, jo attiecīgajā laikā šāda veida automazgātavas vēl nebija.  Aizvadīto septiņu gadu laikā automašīnu mazgāšana automazgātavās, jo īpaši pašapkalpošanās automazgātavās, ir kļuvusi par atsevišķa veida pakalpojumu un ir strauji pieaudzis to skaits. Līdz ar to nepieciešams noteikt vides prasību normas, kas attieksies uz visa veida automazgātavām, tai skaitā arī pašapkalpošanās automazgātavām.  Vienlaikus nepieciešams precizēt atsevišķas vides prasības, kas jau līdz šim ir bijušas iekļautas MK noteikumos Nr. 380.  Noteikumu projektā tiek precizētas ražošanas notekūdeņu[[1]](#footnote-2) novadīšanas prasības kanalizācijas sistēmā un vidē. Mehānisko transportlīdzekļu remontdarbnīcas un automazgātavas ar savu darbību rada notekūdeņus, kas satur dažādus mazgāšanas līdzekļus, virsmaktīvās vielas, naftas produktus un suspendētās vielas, kā arī smiltis. Ir svarīgi, lai šādi notekūdeņi (ražošanas notekūdeņi) tiek pienācīgi attīrīti pirms novadīšanas vidē, īpaši svarīgi, tas ir blīvi apdzīvotās teritorijās. Noteikumu projektā ietvertās prasības radīto ražošanas notekūdeņu novadīšanai un attīrīšanai noteiktas ar mērķi mazināt risku vides piesārņošanai ar neattīrītiem notekūdeņiem apdzīvotās vietās, kā arī iespējamu apdraudējumu cilvēku veselībai. Tāpēc noteikta obligāta pieslēgšanās centralizētajiem kanalizācijas tīkliem, kad tas tehniski ir iespējams. Ūdenssaimniecības pakalpojumu likuma 6. panta trešā daļā noteikts, ka pašvaldība nosaka apbūves teritorijas, kurās ierīkojamas centralizētās ūdensapgādes un centralizētā kanalizācijas sistēmas, lai nodrošinātu vides aizsardzību un dabas resursu ilgtspējīgu izmantošanu.  Ja mehānisko transportlīdzekļu remontdarbnīcas un automazgātavas izmanto decentralizētās kanalizācijas sistēmas, piemēram, notekūdeņu krājtvertnes vai lokālas attīrīšanas iekārtas, to neatbilstoša ekspluatācija var veicināt piesārņojuma noplūšanu vidē, tāpēc noteikumu projektā ietvertas prasības ražošanas notekūdeņu savākšanai un attīrīšanai arī šādos gadījumos, uzstādot un izmantojot rūpnieciski izgatavotas notekūdeņu attīrīšanas iekārtas.  Kas attiecas uz notekūdeņu attīrīšanas metodēm, ko var izmantot rūpnieciski izgatavotās notekūdeņu attīrīšanas iekārtās, jāņem vērā, Ministru kabineta 2015. gada 30. jūnija noteikumu Nr.  327 “Noteikumi par Latvijas būvnormatīvu LBN 223-15 “Kanalizācijas būves”” 143. punktā noteiktais, ka sadzīves un ražošanas notekūdeņu attīrīšanai var izmantot dažāda veida notekūdeņu attīrīšanas metodes (fizikālās (mehāniskās, bioloģiskās (aerobās, anoksās un anaerobās), ķīmiskās, fizikāli ķīmiskā, kombinētās), ko var nodrošināt ar dažāda veida rūpnieciski izgatavotām notekūdeņu attīrīšanas iekārtām pēc vajadzības, kombinējot vairākas notekūdeņu attīrīšanas metodes, lai notekūdeņi tiktu attīrīti atbilstoši ūdenssaimniecības jomas normatīvajos aktos noteiktajam.  Ministru kabineta 2017. gada 27. jūnija noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu“ 18. punkts noteic, ka decentralizētās kanalizācijas sistēmas īpašnieks līdz 2021. gada 31. decembrim nodrošina decentralizētās kanalizācijas sistēmas atbilstību šo noteikumu 4. punktā minētajām prasībām. Ja šajā termiņā decentralizētās kanalizācijas sistēmas atbilstība šo noteikumu 4. punktā minētajām prasībām nav nodrošināta un attiecīgajam nekustamajam īpašumam piegulošās ielas vai ceļa robežās ir ierīkota centralizētā kanalizācijas sistēma, decentralizētās kanalizācijas sistēmas īpašnieka pienākums ir ierīkot pieslēgumu centralizētajai kanalizācijas sistēmai līdz 2023. gada 31. decembrim. Minēto noteikumu 19. punktā ir noteikta prasība decentralizētās sistēmas īpašniekiem līdz 2023. gada 31. decembrim nodrošināt decentralizētās kanalizācijas sistēmas tehnisko stāvokli atbilstoši ūdenssaimniecības jomas normatīvajos aktos noteiktajam.  Noteikumu projektā tiek precizētas arī normas par nolietotu riepu tālāku nodošanu, nosakot kādiem komersantiem tās atļauts nodot:  1. Komersantiem, kas saņēmuši A vai B kategorijas piesārņojošās darbības atļauju atbilstoši Ministru kabineta 2010. gada 30. novembra noteikumiem Nr. 1082 “Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošas darbības veikšanai”.  2. Komersantiem, kas saņēmuši atkritumu apsaimniekošanas atļauju atbilstoši Ministru kabineta 2011. gada 13. septembra noteikumiem Nr. 703 “Par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību”.  Noteikumu projektā tiek precizētas arī prasības par atbilstošu krāsas, lakas un transportlīdzekļu galīgās apdares materiālu izmantošanu mehānisko transportlīdzekļu remontdarbnīcās, kas noteiktas Ministru kabineta 2007. gada 3. aprīļa noteikumos Nr. 231 “Noteikumi par gaistošo organisko savienojumu emisiju ierobežošanu no noteiktiem produktiem”. Šāda prasība nepieciešama, lai novērstu prasībām neatbilstošu produktu lietošanu.  Noteikumu projekts paredz svītrot spēkā esošo noteikumu 15. punktu, jo saskaņā ar pašreizējo normatīvo aktu regulējumu vides trokšņa pārvaldība balstās uz robežlielumu noteikšanu apbūves teritorijām nevis atsevišķām darbībām. Pasākumus, kas nodrošina cilvēkam labvēlīgas akustiskās (skaņas) vides veidošanu ēkās un apbūvē kopumā, nosaka Ministru kabineta 2015.gada 16. jūnija noteikumi Nr. 312 “Noteikumi par Latvijas būvnormatīvu LBN 016-15 “Būvakustika””. Savukārt vides trokšņa robežlielumi attiecībā uz apbūves teritorijām, atkarībā no to izmantošanas funkcijas, ir noteikti Ministru kabineta 2014. gada 7. janvāra noteikumos Nr. 16 “Trokšņa novērtēšanas un pārvaldības kārtība”.  Noteikumu projekta 1.3. punkts paredz, ka MK noteikumos Nr. 380 noteiktās prasības attieksies arī uz visa veida automazgātavām. Taču jāņem vērā, ka ne visos noteikumu punktos noteiktās prasības turpmāk attieksies uz automazgātavām. Prasību, kas noteiktas piesārņojošās darbības ierobežošanai un kontrolei noteikumu II. nodaļā, attiecināšana ir vērtējama pēc veicamās piesārņojošās darbības veida.  Attiecībā uz MK noteikumu Nr. 380 16. punktā noteiktajām prasībām, tās arī turpmāk tiks attiecinātas tikai uz tām automazgātavām, kas atrodas mehānisko transportlīdzekļu remontdarbnīcās un ir to sastāvdaļa. Šobrīd nav objektīva pamatojuma, lai šo prasību attiecinātu uz pašapakalpošanās automazgātavām.  Vienlaikus noteikumu projektā ietverti redakcionāli precizējumi un papildinājumi, lai pilnveidotu un aktualizētu šī normatīvā akta regulējumu. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk-VARAM), Valsts vides dienests (turpmāk – VVD). |
| 4. | Cita informācija | Sākotnēji noteikumu projektā tika ietverts nosacījums par noteiktu attālumu (100 metri) kādā pieļaujams būvēt atvērta veida automazgātavas no dzīvojamām ēkām, kas būtībā pilda aizsargjoslas funkciju. Taču ievērojot to, ka Aizsargjoslu likums neparedz noteikt aizsargjoslas ap automazgātavām, šāda nosacījuma piemērošanai nav tiesisks pamatojums. Savukārt noteiktais attālums 100 metri nav samērīgs, salīdzinot ar Aizsargjoslu likuma 30. panta otrās daļas 5. punktā noteikto drošības aizsargjoslu – 25 metri ap degvielas uzpildes stacijām un automašīnu degvielas uzpildes iekārtām, kas ir daudz bīstamāki objekti par automazgātavām. Tā kā jautājums par automazgātavas konkrētās vietas izvēli un būvatļaujas izdošanu ir pašvaldības kompetencē, esošajā normatīvajā regulējumā ir pietiekoši daudz instrumenti, lai noteiktu nosacījumus un prasības automazgātavu izvietojumam un darbībai.  Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi”, (ar 2020. gada 13. oktobra grozījumiem) 62. punktā noteikts, ka teritorijas plānojumā vai lokālplānojumā var noteikt prasības ražošanas uzņēmumu, tirdzniecības uzņēmumu un pakalpojumu objektu izvietošanai, to platībai, kā arī prasības blakus esošo dzīvojamās apbūves teritoriju aizsardzībai pret troksni, smakām un cita veida piesārņojumu. Savukārt šo noteikumu 145. punkts dod deleģējumu pašvaldībai teritorijas plānojumā vai lokāplānojumā noteikt minimālos attālumus starp potenciālajiem piesārņojumu radošiem objektiem un dzīvojamo un publisko apbūvi.  Tas attiecināms arī uz automazgatavām, un gadījumā, kad pašvaldība, izstrādājot teritorijas plānojumu vai lokāplānojumu, šādas prasības nav paredzējusi, jebkurai personai vai institūcijai publiskās apspriešanas laikā ir iespējams to ierosināt. Savukārt, ja priekšlikums noraidīts vai nav ņemts vērā, normatīvo aktu noteiktajā kārtībā ir iespējams apstrīdēt plānošanas dokumentu.  Kā izriet no Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 39.1. apakšpunkta, teritorijas plānojumā vai lokāplānojumā var noteikt gadījumus, kad jāizstrādā detālplānojums. Sekojoši, pašvaldība var noteikt, ka plānojot automazgātavas, ir jāizstrādā detālplānojums, kas viennozīmīgi ir efektīvāks instruments, kā tikai attāluma noteikšana, jo vienlaikus ietver gan piesārņojuma mazināšanas pasākumus, satiksmes plūsmas organizēšanu, gan sabiedrības iesaisti un informēšanu.  Vienlaikus jāņem vērā, ka problēmas ar pašapkalpošanās automazgātavām ir aktualizējušās tikai pēdējo gadu laikā un daudzu pašvaldību teritorijas plānojumos to izvietojumam un darbībai nav izvirzītas prasības vai nosacījumi. Tādā gadījumā izskatot būvniecības ieceri, atbilstoši Būvniecības likuma 14. panta trešajā daļā un piektajā daļā noteiktajam, būvvalde pieņem lēmumu par būvniecības ieceres publisku apspriešanu. Publiskās apspriešanas rezultātus var izmantot, lai ietvertu būvatļaujā papildu nosacījumus, kas attiecas uz iecerētās būves - automazgātavas ietekmi uz vidi.  Papildus pašvaldības var noteikt prasības un ierobežojumus attiecībā uz pašapkalpošanās automazgātavu darba laiku un teritorijas pieejamību nakts stundās, tādējādi novēršot gaismas un trokšņa piesārņojumu.  Tādējādi jau pašreizējais normatīvais regulējums var pietiekoši efektīvi nodrošināt gan iedzīvotāju informēšanu un interešu ievērošanu, gan vides prasību ievērošanu, vienlaikus dodot iespēju rast optimālāko risinājumu konkrētajai situācijai, izmantojot vienu vai otru iepriekšminēto veidu:  1. Izstrādājot pašvaldības teritorijas plānojumu, pašvaldība nosaka kādos gadījumos ir jāizstrādā detālplānojums vai – lokālplānojums, piemēram, iekļaujot šādu nosacījumu: “Ja dzīvojamās apbūves teritorijā tiek plānots būvēt automazgātuvi, nepieciešams – izstrādāt detālplānojumu vai lokālplānojumu, kurā jāietver tieši konkrētajai vietai un situācijai atbilstošās prasības, lai mazinātu iespējamo piesārņojuma izplatību un ietekmi.” Izstrādājot detālplānojumu vai lokālplānojumu tiek rīkota publiskā apspriešana, kas ir obligāta to izstrādes procedūras sastāvdaļa.  2. Ja pašvaldība, izstrādājot teritorijas plānojumu, nav paredzējusi nosacījumu par detālplānojumuma vai lokālplānojuma izstrādi, tad saņemot un izskatot būvniecības ieceri, pašvaldība pieņem lēmumu par būvniecības ieceres publisko apspriešanu.  Nav samērīgi un pamatoti noteikt normatīvajā aktā vienotu pieļaujamo attālumu starp pašapkalpošanās automazgātavām un dzīvojamām ēkām, tādējādi jau automātiski uzliekot aprobežojumus teritoriju attīstībai un uzņēmējdarbībai bez situācijas izvērtējuma. Jo var būt gadījumi, kad izmantotās tehnoloģiskās iekārtas un aizsargpasākumi pret piesārņojumu pieļauj šī attāluma samazināšanu.  Tādējādi jautājums par konkrēta attāluma noteikšanu ir risināms pašvaldību ietvaros, ievērojot katras konkrētās vietas specifiskos apstākļus. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attieksies uz piesārņojošās darbības veicējiem (operatoriem), kas veic MK noteikumos Nr. 380 2. punktā ietvertās darbības mehānisko transportlīdzekļu remontdarbnīcās (autoservisa uzņēmumos) un automazgātavās. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts precizē un nosaka vides prasības, kas jāievēro mehānisko transportlīdzekļu remontdarbnīcās (autoservisa uzņēmumos) un automazgātavās. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Noteikumu projekts uzskatāms par tehnisko noteikumu projektu un no tā izriet saistības sniegt paziņojumu Eiropas Savienības institūcijām un Eiropas Savienības dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem. Projekts pēc saskaņošanas tiks paziņots Eiropas Komisijai un Eiropas Savienības dalībvalstīm komentāru sniegšanai atbilstoši Eiropas Parlamenta un Padomes 2006. gada 28. decembra Direktīvā 2006/123/EK par pakalpojumiem iekšējā tirgū un Brīvas pakalpojumu sniegšanas likuma 15. pantā septītajā daļā noteiktajam. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts un sākotnējās ietekmes novērtējuma ziņojums 2020. gada 29. maijā publicēts VARAM tīmekļvietnē  <http://www.varam.gov.lv/> un 2020. gada 1. jūnijā Valsts kancelejas tīmekļvietnē <https://www.mk.gov.lv> atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 13. un 14. punktam. |
| 3. | Sabiedrības līdzdalības rezultāti | **Pēc noteikumu projekta un tā anotācijas publicēšanas VARAM tīmekļvietnē un Valsts kancelejas tīmekļvietnē**  saņemti divu privātpersonu rakstiski iesniegti viedokļi, kuros pausti šādi priekšlikumi:  1) Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” (turpmāk – MK noteikumi Nr. 108) 3.1 punkts noteic, ka normatīvā akta grozījumus sagatavo, ja normatīvo aktu nepieciešams grozīt pēc būtības. Redakcionālus precizējumus sagatavo vienlaikus ar normatīvā akta grozījumiem pēc būtības. Sākotnējās ietekmes novērtējuma ziņojuma pamatojums neatbilst MK noteikumu Nr. 108  3.1 punktam. MK noteikumu Nr. 380 2.11. apakšpunkts noteic, ka normatīvais akts attiecas uz autoservisa uzņēmumiem, kas nodarbojas ar automazgāšanu un virsbūves apkopi.  VARAM skaidrojums:  Noteikumu projekta sākotnējās ietekmes novērtējuma ziņojuma (anotācija) ir sagatavota atbilstoši Ministru kabineta 2009. gada 15. decembra instrukcijai Nr. 19 “Tiesību akta projekta sākotnējās ietekmes izvērtēšanas kārtība”.  2) Noteikumu projekta 8. punkts: “Papildināt noteikumus ar 16.1 punktu šādā redakcijā: “16.1 Atvērta veida pašapkalpošanās automazgātavas nebūvē tuvāk par 100 metriem no dzīvojamām ēkām.”” neatbilst MK noteikumu Nr. 108  3.3. apakšpunkta prasībām un diskriminē citu C kategorijas piesārņotāju tiesības atbilstoši Ministru kabineta 2010. gada 30. novembra noteikumiem Nr. 1082 “Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai” (turpmāk – MK noteikumi Nr. 1082). MK noteikumu Nr. 380 16. punkts “Ja mehānisko transportlīdzekļu autoservisa uzņēmums **atrodas tuvāk par 100 metriem no dzīvojamām ēkām vai atpūtas zonām,** telpās, kurās **veic** mehānisko transportlīdzekļu virsbūves remontu, krāsošanu, **apkopi, mazgāšanu un žāvēšanu, vārti, durvis un logi vienmēr ir aizvērti”.**  VARAM skaidrojums:  Norma netiek dublēta, jo MK noteikumos Nr. 380, to izstrādes gaitā, netika paredzētas prasības automazgātavām, kas darbotos ārpus (nesaistīti) no mehānisko transportlīdzekļu remontdarbnīcām (autoservisa uzņēmumiem).  3) MK noteikumu Nr. 380 3. punktā pieminēti Ministru kabineta 2002. gada 9. jūlija noteikumi Nr. 294 “Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai”, kas ir zaudējuši spēku. Šobrīd minētās prasības regulē MK noteikumi Nr. 1082.  VARAM skaidrojums:  Ņemts vērā un precizēts.  4) Noteikumu projekta 12. punktā piedāvātais termiņš ir nepamatoti liels. Automazgātavās tiek izmantotas cilvēka veselībai un dzīvībai ļoti bīstamas ķīmiskas vielas, kuru negatīvā ietekme ir pierādīta un atzīta. MK noteikumi Nr. 380 ir izdoti saskaņā ar likumu “Par piesārņojumu”, kura mērķis ir novērst vai mazināt piesārņojuma dēļ cilvēku veselībai, īpašumam un videi nodarīto kaitējumu, novērst kaitējuma radītās sekas, novērst piesārņojošu darbību izraisīta piesārņojuma rašanos vai, ja tas nav iespējams, samazināt emisiju augsnē, ūdenī un gaisā, novērst vai samazināt vides trokšņa iedarbību uz cilvēkiem, novērst vai, ja tas nav iespējams, ierobežot piesārņojošo darbību radītās smakas.  VARAM skaidrojums:  Skaidrojam, ka trīs gadu pārejas periods ir noteikts pamatojoties uz noteikumu projektā ietvertajām prasībām par obligātu pieslēgšanos centralizētajai kanalizācijas sistēmai (tādos gadījumos, kad tas ir tehniski iespējams) un prasībām ražošanas notekūdeņu attīrīšanai decentralizētajās kanalizācijas sistēmās pirms to novadīšanas vidē (tādos gadījumos, kad tehniski nav iespējams ierīkot pieslēgumu centralizētajai kanalizācijas sistēmai). Gan pieslēguma ierīkošana centralizētajai kanalizācijas sistēmai, gan decentralizētās kanalizācijas sistēmas (rūpnieciski izgatavotas notekūdeņu attīrīšanas iekārtas) uzstādīšana ir laikietilpīgs process.  5) Saglabāt MK noteikumu Nr. 380 grozījumos 16. punktā paredzētos ne mazāk kā 100 metrus no dzīvojamām ēkām. Šāds attālums vismaz daļēji risinātu trokšņu problēmu, kā arī ķīmisko vielu izplatību.  VARAM skaidrojums:  Minēto normu netiek paredzēts mainīt un tā tiek saglabāta esošajā redakcijā.  Pieļaujamais attālums automazgātavu būvēšanai no dzīvojamām ēkām ir risināms ar Ministru kabineta 2013. gada 30. aprīļa noteikumiem Nr. 240 “Vispārīgie teritorijas plānošanas, izmantošanas un apbūves noteikumi”.  **Starpinstitūciju piecu dienu elektroniskās saskaņošanas laikā (22.10.2020.-28.10.2020)** saņemts privātpersonas rakstiski iesniegts viedoklis, kur paausts šāds priekšlikums:  VARAM ir jāsniedz ziņas par to, kāds kaitējums tiek nodarīts, to pamatojot ar pētījumiem un faktiem, tāpēc nepieciešams:  1) Veikt pētījumus un sniegt ziņas par ietekmi uz vidi un veselību, kā to nosaka satversme. Vērtējot trokšņa ietekmi ilgtermiņā, ķīmijas ietekmi ilgtermiņā, mitrumu, smaku.  2) Noteikt pagaidu regulējumu punktā 16.1 minēto redakciju: Atvērta veida pašapkalpošanās automazgātavas nebūvēt tuvāk par 100 metriem no dzīvojamām ēkām.  3) Izstrādāt tiesisku regulējumu atvērta veida pašapkalpošanās automazgātavām, kurš balstīts uz pētījumu rezultātiem un ir apzināti visi riski.  VARAM skaidrojums:  Skaidrojam, ka zinātnisks pētījums par vides faktoru ietekmi (smakas, troksnis, ķīmisko vielu ietekme), vietās kur darbojas automazgātavas, līdz šim Latvijā nav veikts. Līdz ar to šobrīd nav iespējams viennozīmīgi pateikt cik būtiska ir ietekme uz apkārtējo vidi, dzīvojamām mājām un to iedzīvotājiem. Nevar apgalvot, ka šādas ietekmes vispār nemaz nav, bet nevar arī apgalvot, ka ietekme ir ļoti būtiska un pārsniedz normatīvajos aktos noteiktās pieļaujamās piesārņojuma koncentrācijas. Vienlaikus Ekonomikas ministrija ir norādījusi, ka būves novietojuma prasības ir tehniskas prasības, kas primāri nosakāmas pašvaldību teritorijas plānojumos vai būvnormatīvos.  VARAM neizslēdz iespēju, ka zinātnisks pētījums par vides faktoru ietekmi, vietās kur darbojas automazgātavas, nākotnē varētu tik veikts, ja tiks nolemts, ka šāds pētījums ir nepieciešams un attiecīgi tiks piešķirts finansējums šāda pētījuma veikšanai. Kas attiecas uz piedāvātā pagaidu regulējuma noteikšanu: “Atvērta veida pašapkalpošanās automazgātavas nebūvēt tuvāk par 100 metriem no dzīvojamām ēkām”, Latvijas Republikas Satversmes 115. pants nosaka valstij aizsargāt ikviena tiesības dzīvot labvēlīgā dzīves vidē, taču vienlaikus jāņem vērā arī tas, ka 105. pantā ir noteiktas īpašuma tiesības.  **Starpinstitūciju piecu dienu elektroniskās saskaņošanas laikā (22.10.2020.-28.10.2020)** saņemts privātpersonas iesniegums, zem kura parakstījušās 52 privātpersonas. Iesniegumā pausts šāds priekšlikums:  Auto mazgāšana MK noteikumu Nr. 1082 izpratnē ir uzskatāma par piesārņojošu darbību. Uz automazgātavām ir jāattiecina tādas prasības kā uz remontdarbnīcām  Ierosinām 16. punktu izteikt šādā redakcijā:  16. Ja mehānisko transportlīdzekļu remontdarbnīca (autoservisa uzņēmums) un automazgātava atrodas tuvāk par 100 metriem no dzīvojamām ēkām vai atpūtas zonām, telpās, kurās veic mehānisko transportlīdzekļu virsbūves remontu, krāsošanu, apkopi, mazgāšanu un žāvēšanu, vārti, durvis un logi vienmēr ir aizvērti.  VARAM skaidrojums:  Attiecībā uz izteikto priekšlikumu 16. punkta papildināšanai, skaidrojam, ka izstrādājot MK noteikumus Nr. 380 netika paredzēta automašīnu mazgāšana pašapakalpošanās automazgātavās.  Ņemot vērā, ka automazgātavas konkrētās vietas izvēle un būvatļaujas izdošana ir pašvaldību kompetencē, nolemts, ka jautājums par konkrēta attāluma noteikšanu, ir risināms pašvaldību ietvaros, ievērojot katras konkrētās vietas specifiskos apstākļus.  **Starpinstitūciju piecu dienu elektroniskās saskaņošanas laikā (28.01.2021.-01.02.2021)** saņemts privātpersonas iesniegums, kurā paausts šāds viedoklis:  Lūdzu, labot grozījumu anotācijas daļā „Tiesību akta projekta izstrādes nepieciešamība” apakšdaļā „Pamatojums” iekļauto maldinošo informāciju „un  noteiktu, ka šajos noteikumos ietvertās vides prasības, turpmāk attieksies arī uz visa veida automazgātavām (tai skaitā arī pašapkalpošanās automazgātavām).” Pamatojums: Likumdevēja griba ir skaidri izteikta MK noteikumu Nr. 380 izstrādes dokumentācijas daļā “Paskaidrojuma raksts”: „Transportlīdzekļu remonta darbnīcas atšķiras arī ar tajās veiktajām darbībām. Tās var būt, piemēram, mehāniskās remontdarbnīcas, virsbūvju remontdarbnīcas, krāsošanas un pretkorozijas apstrādes darbnīcas, mazgāšanas posteņi,remontdarbnīcas pie garāžām, riepu centri**,** automašīnu apkopes centri, motociklu un mopēdu remontdarbnīcas.”  Kopš MK noteikumu Nr. 380 stāšanās spēkā šo noteikumu prasības ir attiecinātas uz auto mazgātavu ierīkošanu un darbību, šīs prasības ir skaidri izteiktas auto mazgātavu ierīkošanai Valsts Vides dienesta izsniegtajos tehniskajos noteikumos.  VARAM skaidrojums:  Noteikumu Nr. 380 2.punkta ievaddaļā ir noteikts, ka šie noteikumi attiecas uz remontdarbnīcām, kurās veic noteikumu 2.1.-2.11. apakšpunktos uzskaitītās darbības.  Līdz ar šo noteikumu projektu tiek noteikts, ka šie noteikumi turpmāk attieksies arī uz visa veida automazgātavām, tātad arī tām, kas darbojas ārpus remontdarbnīcām. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VVD. |
| 2. | Projekta izpildes ietekme uz pārvaldes funkcijām un institucionālo struktūru | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministrs Artūrs Toms Plešs

Puriņa 66016785

[kristine.purina@varam.gov.lv](mailto:kristine.purina@varam.gov.lv)

1. Atbilstoši Ministru kabineta 2002. gada 22. janvāra noteikumiem Nr. 34 “Noteikumi par piesārņojošo vielu emisiju ūdenī” 2.3.3.apakšpunktam. [↑](#footnote-ref-2)